Základná škola s materskou školou Borský Svätý Jur

**Smernica**

**o využívaní telocvične pri ZŠ s MŠ Borský Svätý Jur**

**Čl. 1**

**Úvodné ustanovenia**

Smernicu o prenájme priestorov telovýchovného traktu vydáva riaditeľka školy v zmysle zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov a VZN Obce Borský Svätý Jur. Zmyslom smernice je stanoviť podmienky využívania telocvične a stanoviť výšku nájomného za prenájom telocvične a sociálnych zariadení.

**Čl. 2**

**Podmienky prenajímania**

Telocvičňa ZŠ s MŠ Borský Svätý Jur je majetkom Obce Borský Sv. Jur v správe školy. Základnou funkciou telocvične je zabezpečovať výchovno-vzdelávací proces. Využívanie telocvične na iné účely je možné len vtedy, ak je to v záujme jej efektívneho využitia a nekoliduje s aktivitami organizovanými školou. Vtedy môže prevádzkovateľ telocvične (škola) prenajať priestory telocvične iným osobám.

Telocvičňa sa prenajíma:

1. bezplatne: na organizovanie všetkých športových, telovýchovných a kultúrnych činností súvisiacich s vyučovacím procesom a s prácou so žiakmi: zabezpečovanie povinnej telesnej výchovy, športových súťaží organizovaných školou alebo športovými organizáciami pod záštitou MŠVVaŠ SR, SAŠŠ, prácu školského klubu detí, prácu krúžkov; iných aktivít organizovaných školou alebo nejakým spôsobom súvisiacich s prácou a životom školy.
2. za poplatok: športové aktivity záujmových združení občanov, právnické a fyzické osoby – podnikatelia, ostatné fyzické osoby a športové kluby.
3. Na športové aktivity prenajíma škola nájomcovi priestor telocvične a soc. zariadení.

**Postup pri prenajímaní**

1. Za organizáciu využívania telocvične školou (bezplatné prenajímanie), bezpečnosť a dodržiavanie prevádzkového poriadku telocvične zodpovedá škola.
2. Pri prenajímaní telocvične sa pri výške poplatku rozlišuje:
3. prenájom na pravidelné využívanie (v zmysle zmluvy o prenájme) alebo jednorazovo – 5 €/hod.; v prípade jednorazového prenájmu (bez zmluvy) obdrží vedúci skupiny kľúč, ktorý po odvcičení vráti určenému zamestnancovi školy a obdrží potvrdenku o zaplatení,
4. jednorazový prenájom na organizovanie viachodinových turnajov – 10 €/hod.
5. Pri prenájme za poplatok uzatvorí riaditeľka školy po predchádzajúcom prerokovaní so zriaďovateľom zmluvu o prenájme. Zmluva obsahuje:

predmet a účel nájmu,

výšku a splatnosť nájomného,

spôsob platenia nájomného,

čas, na ktorý sa zmluva uzatvára.

1. V prípade jednorazového prenájmu bez uzatvorenia zmluvy sa nájomca dohodne vopred s riaditeľkou školy a poplatok zaplatí priamo v hotovosti. O zaplatení dostane potvrdenku.
2. Za škodu, ktorá vznikne v súvislosti s prenájmom telocvične, zodpovedá v plnom rozsahu nájomca a v plnom rozsahu ju hradí. Stav priestorov kontroluje upratovačka v raňajších hodinách a stav náradia učiteľ telesnej výchovy na 1. vyučovacej hodine. Prípadné škody hlásia vedeniu školy.

**Čl. 3**

**Pravidlá používania telocvične pre ostatné fyzické a právnické osoby**

1. Vstup do priestorov telocvične majú len tí športovci, ktorí majú pridelenú užívaciu hodinu.
2. Do priestorov telocvične môžu športovci spolu so zodpovedným vedúcim vstúpiť maximálne 15 minút pred užívacím časom a musia ju opustiť v čase jeho skončenia.
3. Vstup do telocvične je dovolený len v športovej obuvi s nefarbiacou podrážkou (halová obuv).
4. Počas športovej akcie platí nielen v priestoroch telocvične, ale v celom areáli školy: zákaz manipulovať s ohňom, fajčiť, požívať alkoholické nápoje a iné návykové látky, vodiť psov a iné zvieratá, vstupovať do vnútorných priestorov s bicyklom, kočíkom, na kolieskových korčuliach, resp. s predmetmi, ktoré by mohli spôsobiť poškodenie majetku, vešať sa na basketbalové koše, používať telocvičňu na aktivitu, ktorá nie je predmetom zmluvy.

**Povinnosti prevádzkovateľa**

Prevádzkovateľ je povinný zabezpečiť, aby boli priestory telocvične čisté, bezpečné, aby v nich bolo funkčné vetranie a prívod vody, aby boli funkčné sociálne zariadenia. Vykurovanie priestorov telocvične najmä v zimných mesiacoch sa bude zabezpečovať vzhľadom na výšku poplatku, záujmy školy a vzhľadom na pravidelnosť využívania konkrétnou skupinou.

**Čl. 4**

**Záverečné ustanovenie**

1. Smernica nadobúda účinnosť 1.1.2018 a je záväzná pre každého prenajímateľa priestorov telovýchovného traktu školy.
2. Smernica je zverejnená na webstránke školy a je k nahliadnutiu v riaditeľni školy a v zborovni školy.

Borský Sv. Jur 3.12.2018 Mgr. Alena Olšovská, riad. školy